અચ્છા. એ પછી ખરેખર શું થયું હતું? વેલ, એની વાત હું તમને કહું છું. ૧૬૦ મિનિટની આ ફિલ્મ નિહાળતી વખતે તમારી આંખ પલકારો મારી શકતી નથી, ક્યારેક તમે સ્મિત કરો, ક્યારેક તમારી આંખોમાં ઝળઝળિયાં આવી જાય છે અને ક્યારેક તમે તમારા નખ ચાવવા લાગો છો. આ ફિલ્મ રેસલિંગની રમત અને એની ઝીણી-ઝીણી બાબતો સાથે આપણો સુંદર રીતે પરિચય કરાવે છે. કેટલીક મહત્વની પળો, કેટલાક ટર્નિંગ પૉઇન્ટ્સ, બન્ને છોકરીઓનો તે નાની હતી ત્યારથી મોટી થઈ ત્યાં સુધીનો પ્રેરક પર્ફોર્મન્સ અને વૃદ્ધ પપ્પા તરીકે આમિર ખાનનો અભિનય એ બધું સાથે મળીને દર્શકોની લાગણીને કઠપૂતળીના ખેલના ઉસ્તાદની માફક અંધારિયા થિયેટરમાં જકડી રાખે છે.